b'\n_START_ARTICLE_\nMarcel iz Tangera\n_START_SECTION_\n\xc5\xbdivotopis\n_START_PARAGRAPH_\nRodio se sredinom 3. stolje\xc4\x87a i bio je \xc4\x8dasnik u gradu Tangeru. Kao kr\xc5\xa1\xc4\x87anin nije htio sudjelovati u poganskim sve\xc4\x8danostima, prire\xc4\x91enim u povodu ro\xc4\x91endana careva Dioklecijana i Maksimijana te \xc4\x8dastiti poganske bogove. Odbacio je oru\xc5\xbeje, pojas, oklop i \xc4\x8dasni\xc4\x8dke oznake te se javno izjasnio kr\xc5\xa1\xc4\x87aninom._NEWLINE_Na sudu je izjavio kako nije u redu da kr\xc5\xa1\xc4\x87anin "slu\xc5\xbei u vojskama svijeta". Zbog svojih stavova je osu\xc4\x91en na smrt te su mu 298. godine odrubili glavu. Prema predaji stenograf Kasijan bio je toliko ogor\xc4\x8den zbog Marcelove presude da je odbio voditi zapisnik na njegovom su\xc4\x91enju te je i sam podvrgnut mu\xc4\x8denju._NEWLINE_Njegove relikvije kasnije su prenesene u Le\xc3\xb3n, grad u sjeverozapadnoj \xc5\xa0panjolskoj. Sveti Marcelo je danas sveti za\xc5\xa1titnik toga grada i istoimene pokrajine, ali i za\xc5\xa1titnik ljudi koji zbog svojih uvjerenja odbijaju slu\xc5\xbeiti u vojsci i ne \xc5\xbeele sudjelovati u ratu.'